NEUVOSTON PÄÄTELMÄT,

27 päivältä toukokuuta 1997,

Dublinin yleissopimuksen käytännön täytäntöönpanosta (97/C 191/04)

EUROOPAN UNIONIN NEUVOSTO

HYVÄKSYY seuraavan lisäyksen Dublinin yleissopimuksen täytäntöönpanoa koskeviin suuntaviivoihin, jotka maahanmuutosta vastaavat ministerit hyväksyivät Lissabonissa 11 ja 12 päivänä kesäkuuta 1992:

"Määräaika turvapaikanhakijan takaisinottoa koskevaan pyyntöön vastaamiselle

Jäsenvaltion, jolta turvapaikanhakijan takaisinottoa pyydetään, olisi tehtävä kaikkensa vastatakseen pyyntöön kuukauden kuluessa pyynnön vastaanottamisesta.

Pyynnön vastaanottanut jäsenvaltio voi erityisen ongelmallisissa tapauksissa antaa kuukauden määräajan kuluessa väliaikaisen vastauksen, jossa ilmoitetaan, minkä ajan kuluessa lopullinen vastaus voidaan antaa. Jälkimmäisen määräajan olisi oltava mahdollisimman lyhyt, eikä se saa missään tapauksessa ylittää Dublinin yleissopimuksen 11 artiklan 4 kohdassa mainittua, pyynnön vastaanottamisesta laskettavaa kolmen kuukauden määräaikaa.

Jos kuukauden kuluessa annetaan kielteinen vastaus, pyynnön esittäneellä jäsenvaltiolla on vielä mahdollisuus riitauttaa se kuukauden kuluessa siitä, kun se sai kielteisen vastauksen, jos sen tietoon on pyynnön vastaanottamisen jälkeeen tullut uusia ja merkittäviä seikkoja, jotka osoittavat, että vastuu on pyynnön vastaanottaneella jäsenvaltiolla. Viimeksi mainitun on tällöin vastattava viipymättä.

Tämän päätöksen käytännön vaikutuksia on arvioitava vuoden kuluttua 18 artiklassa tarkoitetussa komiteassa. Silloin käsitellään kysymystä siitä, voiko yksi kuukausi olla enimmäismääräaika.

Kiireinen menettely

Kun turvapaikkahakemus on jätetty jäsenvaltiolle maahantulon tai maassa oleskelun kieltämisen, laittomasta oleskelusta johtuvan pidätyksen taikka maasta-poistamistoimenpiteestä ilmoittamisen tai sen toteuttamisen jälkeen, kyseisen jäsenvaltion olisi ilmoitettava asiasta välittömästi jäsenvaltiolle, jonka katsotaan olevan vastuussa; tällaisessa ilmoituksessa olisi esitettävä tosiasialliset ja oikeudelliset syyt siihen, miksi nopea vastaus on tarpeen, ja määräaika, jonka sisällä vastausta pyydetään. Jäsenvaltion olisi pyrittävä antamaan vastaus asetettujen määräaikojen kuluessa. Ellei tämä ole mahdollista, jäsenvaltion olisi ilmoitettava siitä pyynnön esittäneelle jäsenvaltiolle mahdollisimman pian."

HYVÄKSYY MYÖS seuraavan lisäyksen turvapaikanhakijoiden siirtoa Dublinin yleissopimuksen mukaisesti koskeviin päätelmiin, sellaisena kuin maahanmuuttoasioista vastaavat ministerit hyväksyivät ne Lontoossa 30 päivänä marraskuuta ja 1 päivänä joulukuuta 1992:

"Kun turvapaikanhakijan siirtoa on lykättävä erityisten olosuhteiden kuten sairauden, raskauden, rikosoikeudellisen vapaudenriiston jne. johdosta, eikä sitä näin ollen voida toteuttaa tavanmukaisessa kuukauden määräajassa, asianomaisten jäsenvaltioiden olisi neuvoteltava asianmukaisesti ja sovittava tapauskohtaisesti määräajasta, jonka kuluessa siirron on tapahduttava.

Jos turvapaikanhakija välttää siirron täytäntöönpanon eikä hänen siirtämistään siten voida toteuttaa, ei vastuun osalta ole merkitystä sillä, tapahtuiko turvapaikanhakijan katoaminen ennen vastuun muodollista hyväksymistä vai sen jälkeen. Jos turvapaikanhakija myöhemmin löytyy, asianomaisten jäsenvaltioiden olisi neuvoteltava asianmukaisesti ja sovittava tapauskohtaisesti määräajasta, jonka kuluessa siirron on tapahduttava.

Asianomaisten jäsenvaltioiden on ilmoitettava toisilleen mahdollisimman nopeasti, jos niiden tietoon tulee, että jokin edellä mainituista tilanteista on syntynyt. Molemmissa edellä mainituissa tapauksissa Dublinin yleissopimuksen nojalla turvapaikkahakemuksen tutkimisesta vastuussa oleva jäsenvaltio on edelleen vastuussa hakijasta huolehtimisesta tai hänen takaisinottamisestaan, sanotun kuitenkaan rajoittamatta yleissopimuksen 10 artiklan 2, 3 tai 4 kohtaa."

HYVÄKSYY MYÖS seuraavan lisäyksen todistelukeinoja ja Dublinin yleissopimusta koskevaan asiakirjaan, sellaisena kuin neuvosto hyväksyi sen 20 päivänä kesäkuuta 1994 (Euroopan yhteisöjen virallinen lehti N:o C 274, 19.9.1996, s. 35-41):

"Vastuu turvapaikkahakemuksen käsittelystä voidaan yksittäisissä tapauksissa hyväksyä turvapaikanhakijan johdonmukaisen, riittävän yksityiskohtaisen ja tarkistettavissa olevan ilmoituksen perusteella, sanotun kuitenkaan rajoittamatta Euroopan yhteisöjen virallisessa lehdessä N:o C 274, 19.9.1996, s. 35-41 olevia todistelukeinoja koskevia määräyksiä",

ottaa huomioon Dublinin yleissopimuksen 14 artiklan 1 kohdassa ja 15 artiklan 1 kohdassa tarkoitetun tietojen vaihdon ja tarpeen saada jäsentyneellä tavalla käyttöön tilastotietoja Dublinin yleissopimuksen käytännön täytäntöönpanosta,

panee merkille, että Dublinin yleissopimuksen 15 artiklan 1 kohdassa ei ole määräaikaa, johon mennessä jäsenvaltioiden on käsiteltävä muilta jäsenvaltioilta saapuneet tiedonsaantipyynnöt,

PÄÄTTÄÄ muuttaa Dublinin sopimuksen käytännön täytäntöönpanoa koskevien tilastotietojen vaihdon tapahtuvaksi kolmen kuukauden välein liitteenä olevien taulukoiden mukaisesti,

SOPII MYÖS SIITÄ, että jäsenvaltion, jolle 15 artiklan mukainen pyyntö on osoitettu, olisi tehtävä kaikkensa vastatakseen pyyntöön välittömästi, jos se on mahdollista, ja joka tapauksessa kuukauden kuluessa.